b'\n_START_ARTICLE_\nDezaktyvacija\n_START_PARAGRAPH_\nDezaktyvacija\xc2\xa0\xe2\x80\x93 viena i\xc5\xa1 nukenksminimo priemoni\xc5\xb3, kuria pa\xc5\xa1alinamos radioaktyvios med\xc5\xbeiagos u\xc5\xbeter\xc5\xa1tose vietov\xc4\x97se, nuo pastat\xc5\xb3 pavir\xc5\xa1i\xc5\xb3, konstrukcij\xc5\xb3, technikos, drabu\xc5\xbei\xc5\xb3, asmens apsaugos priemoni\xc5\xb3, vandens._NEWLINE_Dezaktyvacij\xc4\x85 galima atlikt dviem b\xc5\xabdais\xc2\xa0\xe2\x80\x93 mechaniniu ir fizikiniu-cheminiu, kurie vienas kit\xc4\x85 papildo. Mechaniniu b\xc5\xabdu radioaktyvios med\xc5\xbeiagos nuo u\xc5\xbeter\xc5\xa1t\xc5\xb3 pavir\xc5\xa1i\xc5\xb3 \xc5\xa1alinamos \xc5\xa1luotel\xc4\x97mis ar kitomis priemon\xc4\x97mis, i\xc5\xa1kratant, i\xc5\xa1purtant drabu\xc5\xbeius, nuplaunant vandens srove, nuputimu (pvz., naudojant aviacinius variklius). Vandens pavir\xc5\xa1iaus \xc4\xaftempimus galima ma\xc5\xbeinti temperat\xc5\xabros pak\xc4\x97limu ar naudojant pavir\xc5\xa1iaus aktyvias med\xc5\xbeiagas (muil\xc4\x85, skalbimo miltelius ir t. t.). Mechaninis b\xc5\xabdas yra paprastas ir prieinamas, tod\xc4\x97l da\xc5\xbeniausiai taikomas technikos, automobilinio transporto, drabu\xc5\xbei\xc5\xb3, asmens apsaugos priemoni\xc5\xb3 dezaktyvacijai i\xc5\xa1kart i\xc5\xa1\xc4\x97jus i\xc5\xa1 u\xc5\xbeter\xc5\xa1tos teritorijos._NEWLINE_Ta\xc4\x8diau d\xc4\x97l glaudaus radioaktyvi\xc5\xb3 med\xc5\xbeiag\xc5\xb3 ry\xc5\xa1io su daugelio med\xc5\xbeiag\xc5\xb3 pavir\xc5\xa1iumi ir gilaus j\xc5\xb3 \xc4\xafsiskverbimo \xc4\xaf pavir\xc5\xa1ius, mechaninis b\xc5\xabdas gali neduoti reikiamo efekto. Tod\xc4\x97l kartu su juo taikomas fizikinis-cheminis b\xc5\xabdas, kuriame naudojami speciali\xc5\xb3 preparat\xc5\xb3 tirpalai, \xc5\xbeymiai padidinantys radioaktyvi\xc5\xb3 med\xc5\xbeiag\xc5\xb3 \xc5\xa1alinimo (nuplovimo) efektyvum\xc4\x85 nuo u\xc5\xbeter\xc5\xa1t\xc5\xb3 pavir\xc5\xa1i\xc5\xb3._NEWLINE_Taip pat naudojami ir kiti pavir\xc5\xa1i\xc5\xb3 dezaktyvacijos b\xc5\xabdai\xc2\xa0\xe2\x80\x93 elektrochemin\xc4\x97 dezaktyvacija (dezaktyvuojama dalis panardinama \xc4\xaf elektrolito tirpal\xc4\x85, prie apdirbamo pavir\xc5\xa1iaus prijungiamas teigiamas arba neigiamas elektros polius), lazerin\xc4\x97 dezaktyvacija (mechanizmas pana\xc5\xa1us \xc4\xaf lazerines sistemas, taikomas sen\xc5\xb3 da\xc5\xbe\xc5\xb3 ar r\xc5\xabd\xc5\xbei\xc5\xb3 valymui, naudojamas, pvz., metalini\xc5\xb3 daikt\xc5\xb3 restauracijoje), ultragarsin\xc4\x97 dezaktyvacija ir kt._NEWLINE_Dezaktyvuojant, priklausomai nuo aplinkybi\xc5\xb3 ir nukenksminamo objekto, naudojami skirtingi metodai. Teritorijos plotai, turintys kiet\xc4\x85 pavir\xc5\xa1i\xc5\xb3, dezaktyvuojami auk\xc5\xa1tu spaudimu nuplaunant radioaktyvias med\xc5\xbeiagas (dulkes), naudojant laistymo ar gaisrinius automobilius. Teritorijose, kur n\xc4\x97ra tvirto pavir\xc5\xa1iaus, dezaktyvacija atliekama i\xc5\xa1kasant vir\xc5\xa1utin\xc4\xaf grunto ar sniego sluoksn\xc4\xaf, u\xc5\xbepilant \xc5\xa1variu gruntu, u\xc5\xbes\xc4\x97jant augalais, akumuliuojan\xc4\x8diais radionuklidus, \xc4\xafrengiant paklotus ir t. t._NEWLINE_Atomin\xc4\x97se elektrin\xc4\x97se \xc4\xafrangos ir patalp\xc5\xb3 dezaktyvacija yra standartin\xc4\x97 proced\xc5\xabra, atliekama tiek prie\xc5\xa1, tiek ir po reaktoriaus \xc4\xafrangos remonto darb\xc5\xb3; atliekama rankiniu b\xc5\xabdu, naudojant chemines med\xc5\xbeiagas arba specialia \xc4\xafranga ir konteineriais (labai aktyvioms \xc4\xafrangos dalims).'